[pic] | EUROPA-KOMMISSIONEN |

Bruxelles, den 28.4.2011

KOM(2011) 231 endelig

2011/0099 (NLE)

Forslag til

RÅDETS FORORDNING

om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif

BEGRUNDELSE

BAGGRUND FOR FORSLAGET

Formålet med dette forslag til rådsforordning er at forlænge den autonome toldsuspension for visse typer monitorer, for hvilke tolden i henhold til den fælles toldtarif er autonomt suspenderet til den 31. december 2010.

Ved Rådets forordning (EF) nr. 179/2009 af 5. marts 2009 om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif fastsattes en autonom toldsuspension for en begrænset periode for den bundne toldsats i den fælles toldtarif for visse sort-hvide monitorer under underposition 8528 59 10[1] og for visse farvemonitorer under underposition 8528 59 90[2]. Foranstaltningen ophørte den 31. december 2010.

Det europæiske erhvervsliv, repræsenteret ved DigitalEurope, anmodede om en forlængelse af ovennævnte toldsuspension.

Konvergensen mellem informationsteknologi og forbrugerelektronik har bevirket, at mange monitorer vil kunne anvendes i såvel automatiske databehandlingssystemer som i forbindelse med forskellige former for forbrugerelektronik som f.eks. DVD-afspillere, videospilmaskiner og underholdningssystemer til brug i biler.

I lyset af den europæiske industris ønske om at få forlænget toldsuspensionen og under hensyntagen til forbrugernes interesser er det i Den Europæiske Unions interesse at forlænge den autonome toldsuspension for visse typer af monitorer til den 30. juni 2011 og ændre bilag I til Rådets forordning (EØF) nr. 2658/87 i overensstemmelse hermed.

For at undgå en afbrydelse i suspensionens gyldighedsperiode foreslås det, at denne rådsforordning gælder med tilbagevirkende kraft fra og med den 1. januar 2011.

Forslaget er i overensstemmelse med EU's handels- og erhvervspolitik.

På denne baggrund foreslås det, at Kommissionen forelægger Rådet dette forslag om forlængelse af den nugældende autonome toldsuspension, og at bilag I til Rådets forordning (EØF) nr. 2658/84 ændres i overensstemmelse hermed.

RESULTATER AF KONSEKVENSANALYSER OG HØRINGER AF INTERESSEREDE PARTER

Gruppen for Økonomiske Tarifspørgsmål under Toldkodeksudvalget blev hørt den 17. december 2010.

Gruppen for Told- og Statistiknomenklaturen under Toldkodeksudvalget blev hørt den 9. februar 2011.

Den europæiske industri, repræsenteret ved DigitalEurope, gik ind for en forlængelse.

FORSLAGETS JURIDISKE INDHOLD

Retsgrundlaget for forordningsforslaget er artikel 31 og 32 i traktaten om Den Europæiske Unions funktionsmåde.

Subsidiaritetsprincippet finder ikke anvendelse, eftersom forslaget hører under EU's enekompetence.

Forslaget er i overensstemmelse med proportionalitetsprincippet, eftersom det i overensstemmelse med traktaten fremmer samhandelen mellem medlemsstaterne og tredjelande og afvejer de økonomiske aktørers kommercielle interesser mod hinanden (producenter i EU og importører) uden ændring af EU-WTO-listen.

I henhold til artikel 31 i traktaten om Den Europæiske Unions funktionsmåde skal autonome toldsuspensioner og toldkontingenter fastsættes af Rådet, der med kvalificeret flertal træffer beslutning på forslag af Kommissionen.

VIRKNINGER FOR BUDGETTET

Ikke-opkrævet told i størrelsesordenen 45,17 mio. EUR (på grundlag af tal for importen i 2009).

YDERLIGERE OPLYSNINGER

Eftersom den foreslåede forordning ophører den 30. juni 2011, anbefales det, at forordningen vedtages hurtigst muligt.

2011/0099 (NLE)

Forslag til

RÅDETS FORORDNING

af […]

om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen og

ud fra følgende betragtninger:

1. Ved Rådets forordning (EF) nr. 179/2009 af 5. marts 2009 om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif[3] indførtes fuldstændig autonom toldsuspension for en periode på to år, for så vidt angår den fælles toldtarifs autonome toldsatser for visse sort-hvide eller andre monokrome monitorer og visse farvemonitorer, der anvender LDC-teknik (flydende krystal) og henhører under KN-koderne 8528 59 10 og 8528 59 90.

2. Af økonomiske og industripolitiske grunde er det i Den Europæiske Unions interesse at forlænge den autonome toldsuspension, som indførtes ved forordning (EF) nr. 179/2009, med seks måneder fra den 1. januar 2011.

3. Efter omstrukturering af position 8528 i den kombinerede nomenklatur er de pågældende monitorer nu omfattet af KN-koderne 8528 59 10 og 8528 59 40. Toldsuspensionerne, som er fastsat ved denne forordning, bør derfor vedrøre disse KN-koder.

4. Rådets forordning (EØF) nr. 2658/87[4] bør derfor ændres i overensstemmelse hermed.

5. De i denne forordning fastsatte suspensioner udgør en videreførelse af de suspensioner, der er fastsat ved forordning (EF) nr. 179/2009, som udløb den 31. december 2010. Eftersom det ikke er i Den Europæiske Unions interesse, at der sker en afbrydelse af toldbehandlingen af de monitorer, der er omfattet af suspensionen, bør denne forordning finde anvendelse fra den 1. januar 2011 —

VEDTAGET DENNE FORORDNING:

Artikel 1

I del II, afsnit XVI, kapitel 85 i bilag I til forordning (EØF) nr. 2658/87 foretages følgende ændringer:

1. teksten i kolonne 3 for KN-kode 8528 59 10 affattes således:

"14 (*)

_________

(*) Autonom toldsuspension til den 30. juni 2011 for sort-hvide eller andre monokrome monitorer, der anvender LCD-teknik (flydende krystaller) og er forsynet med enten Digital Visual Interface (DVI)- eller en Video Graphics Array (VGA)-konnektor eller begge dele, med en skærmdiagonal på 77,50 cm (30,5 tommer) eller derunder, med et skærmformat på 1:1, 4:3, 5:4 eller 16:10, med en pixelopløsning på over 1,92 megapixels og med en punktpitch på 0,3 mm eller derunder (Taric-kode 8528 59 10 10)."

2. teksten i kolonne 3 for KN-kode 8528 59 40 affattes således:

"14 (*)

_________

(*) Autonom toldsuspension til den 30. juni 2011 for farvemonitorer, der anvender LCD-teknik (flydende krystaller) og har en skærmdiagonal på 55,9 cm (22 tommer) eller derunder og et skærmformat på 1:1, 4:3, 5:4 eller 16:10 (Taric-kode 8528 59 40 40)."

Artikel 2

Denne forordning træder i kraft på dagen for offentliggørelsen i Den Europæiske Unions Tidende .

Den anvendes fra den 1. januar 2011.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

FORSLAGETS BETEGNELSE:

Forslag til Rådets forordning om ændring af bilag I til forordning (EØF) nr. 2658/87 om told- og statistiknomenklaturen og den fælles toldtarif

BUDGETPOSTER

Kapitel 12, artikel 120

Budgetteret beløb for det pågældende år: 16 653 700 000 EUR (B2011)

FINANSIELLE VIRKNINGER:

( Forslaget har ingen finansielle virkninger

X Forslaget har ingen finansielle virkninger for udgifterne, men har følgende finansielle virkninger for indtægterne:

På grundlag af importen i 2009 er indtægtstabet anslået til 45,17 mio. EUR.

(mio. EUR, 1 decimal)

Budgetpost | Indtægter[5] | 6-måneders-periode fra dd/mm/åååå | [År: første halvår af 2011] |

Artikel 120 | Virkninger for EU's egne indtægter | 1. januar 2011 | 45 166 000 |

FORHOLDSREGLER MOD SVIG

Anvendelse af de normale foranstaltninger, der er fastsat i EF-toldkodeksen.

ANDRE BEMÆRKNINGER

Følgende beregningsmåde blev anvendt:

Oplysninger om værdien af importen af monitorer under TARIC-koderne 8528 59 10 10 og 8528 59 90 40 blev meddelt for 2009 (for 2010 forelå endnu ikke fuldstændige oplysninger). Gennem anvendelse af den modsvarende toldsats (14 %) på den meddelte værdi blev tabet af toldafgifter ved indførsel af varer under de nævnte koder fastsat. Endelig er opkrævningsomkostningerne (25 %) blevet fratrukket for at nå frem til tabet af egne indtægter for 2009. Det antages, at handelsværdien af de pågældende varer forbliver uændret i den periode, som er omfattet af nærværende forslag om en autonom toldsuspension.

860,30 mio. EUR (værdi af import) * 0,14 = 120,44 mio. EUR (bruttoværdi)* 0,75 = 90,33 mio. EUR (nettoværdi pr. år) * 0,5 = 45,17 mio. EUR (nettoværdi for seksmånedersperioden)

Tabet af traditionelle egne indtægter vil blive opvejet af medlemsstaternes bidrag på grundlag af BNI.

[1] Sort-hvide eller andre monokrome monitorer, der anvender LCD-teknik (flydende krystaller) med enten Digital Visual Interface eller en Video Graphics Array-konnektor eller begge dele, med en skærmdiagonal på 77,50 cm (30,5 tommer) eller derunder, med et skærmformat på 1:1, 4:3, 5:4 eller 16:10, med en pixelopløsning på over 1,92 megapixels og med en punktpitch på 0,3 mm eller derunder.

[2] Farvemonitorer, der anvender LCD-teknik (flydende krystaller) og har et skærmdiagonalmål på 55,9 cm (22 tommer) eller derunder og et skærmformat på 1:1, 4:3, 5:4 eller 16:10.

[3] EUT L 63 af 7.3.2009, s. 1.

[4] EFT L 256 af 7.9.1987, s. 1.

[5] Hvad angår EU’s traditionelle egne indtægter (landbrugsafgifter, sukkerafgifter, told), skal der være tale om nettobeløb, dvs. bruttobeløb med fradrag af opkrævningsomkostninger på 25 %.